钦定古今图书集成/历象汇编/历法典/第107卷 > 《新法历书五》 > 测太阳
## 钦定古今图书集成/历象汇编/历法典/第107卷 > 《新法历书五》 > 测太阳

诸曜森罗，太阳其宗主也。或推或测，必首太阳。顾其应测之行，不外三种：一曰盈缩之限，一曰盈缩细行，一曰盈初缩末之所。中历之测太阳，未尝及此三行。即所测止冬夏二至，犹未尽善也。其法立八尺表，用景符器，于冬至前后三四日测定三景，因以三景之较数求太阳到冬至时刻。其法未尝不是，所以为未“尽善者，盖表景短长，乃太阳行南行北所生。论其近二至之候，南北之行极微，计一日所行天度，有分半者，有一分者，有半分者，乃于冬至近期，建表寻丈，而其所得二景差为一分二釐。”〈《量度》则云“分秒” ；“量景” 则云“丈尺分釐。” 〉釐为八刻，而此一二釐间相差甚微，彼《景符》曷能定之？况《景符》光线恒占数釐，或更稍为进退，其失弥甚，是恒差数十刻也。若测夏至则倍难矣。今新法用八线表法，查古所遗之数，以用于推步，庶称密近耳。然又不但用表，亦时用别法以相济也。比如春秋二分，太阳之南北行较大，日行天度二十四分。乃于其前后数日先测极出地度，得赤道高。次用象限仪测日轨高，不免相差一分。而其于本算日轨入交点时刻，则约差四刻耳。较之以寻丈表测冬至差釐数，而乖违数十刻者，岂不大相远哉？且新法于太阳实躔宫度分秒，逐日可测，而旧法于二至外推步遂穷，何也？又新法《本测》曰：“太阳从春分底立夏”，行黄道四十五度，历四十六日十刻十分。又从立秋底秋分亦四十五度，而所历则四十六日三十八刻十分，是逐日刻数不等，所谓“春行盈、秋行缩”也。故定此盈缩初末之界，非在二至点也，乃在二至之后六度。〈古今不同〉若如旧法，谓“恒在二至”，则是前后行度等也，何为所历之期日刻数不等乎？此率古称“盈末缩初”，新法称为最高。因有此最高，遂晰太阳之行为一不同心规也。其行迟者在最高，行疾者在最高之冲，此最高

《本行》亦犹太阴之有“月孛” 云。